Clinton Joseph Davisson
Store norske leksikon,Realfag,Fysikk,Kvantefysikk
Clinton Joseph Davisson var en amerikansk fysiker som sammen med George P. Thomson fikk Nobelprisen i fysikk i 1937 for påvisningen av elektroninterferens.
Davisson var utdannet i Chicago og Princeton. Han var ansatt ved Carnegie Institute of Technology i 1911–1917, i Western Electric Co. i 1917–1925 og ved Bell Telephone Laboratories i 1925–1946. Deretter var han professor i fysikk ved University of Virginia i 1947–1949.Davisson oppdaget i 1921 at refleksjonsevnen for elektroner fra en krystall avhang sterkt av refleksjonsvinkelen, en effekt han da ikke kunne forklare. Etter at Louis de Broglie fremsatte sin teori i 1924 om elektronets bølgenatur, og Walter M. Elsasser hadde påpekt at teorien kunne etterprøves ved å studere interferensfenomener etter refleksjon av elektronstråler fra krystallgittere, fortsatte Davisson sammen med Lester Germer sine tidligere undersøkelser.Forsøket, Davisson–Germer-eksperimentet, ga i 1927 et resultat som bekreftet de Broglies teori og dannet grunnlaget for senere anvendelser av elektronstråler til strukturundersøkelser.I 1937 fikk Davisson Nobelprisen i fysikk for påvisningen av elektroninterferens, sammen med den britiske fysikeren George P. Thomson, som omtrent samtidig hadde utført tilsvarende eksperimenter. Les mer i Store norske leksikon elektronstråler Eksterne lenker Nobelstiftelsens nettsider om fysikkprisen 1937